Ďuriš Nicholsonová, Lucia, podpredsedníčka NR SR (2019-03-29):
Ďakujem veľmi pekne za slovo. Na úplný úvod môjho vystúpenia by som vám chcela povedať niekoľko faktov, ktoré tu v tejto rokovacej sále odvčera vôbec nezazneli a sú veľmi dôležité v kontexte toho, čo riešime. Dvadsiateho piateho októbra v roku 2012 prijal Európsky parlament smernicu Európskej únie pod č. 32012/L0029 o minimálnych štandardoch podpory obetí trestných činov, teda aj domáceho násilia. Táto smernica ako všetky smernice Európskej únie sú pre nás záväzné, ako iste viete, a tam je rodovo podmienené násilie definované oveľa prísnejšie ako v Istanbulskom dohovore. Takže vôbec nechápem, kolegyne a kolegovia zo Slovenskej národnej strany, čo vy tu odvčera riešite a čo nám podsúvate. K Istanbulskému dohovoru pristúpila aj Európska únia, pokiaľ viete, Istanbulský dohovor bude ratifikovaný Európskou úniou. Aj my sme členský štát Európskej únie, to znamená, vo vymedzenom priestore Lisabonskej zmluvy bude Istanbulský dohovor záväzný aj pre nás ako pre členský štát Európskej únie. A môžte sa tu postaviť aj na hlavu a odhlasovať si uznesenie, aké chcete. Hovorila som o tom, že nechápem, o čo ide teda kolegyniam a kolegom zo Slovenskej národnej strany, ale ja si myslím, že každému súdnemu človeku v tejto rokovacej sále je úplne zrejmé, o čo vám ide. Načasovanie tejto iniciatívy je len a výlučne v kontexte víkendových prezidentských volieb. Ide o čistý politický kalkul a manipuláciu voličov pre jeden jediný zámer, aby sa ľudia na poslednú chvíľu v dôsledku politického marketingu a svojich emócií priklonili k Marošovi Šefčovičovi. Vy to neviete povedať úplne naplno. Myslím, že váš predseda pán Andrej Danko to nepovedal doteraz, že podporuje Šefčoviča. Toto je vaša podpora Maroša Šefčoviča, že robíte z Istanbulského dohovoru strašiaka a chcete mu takto takouto hystériou, ktorú ste tu rozprúdili, poslať voličov, ktorí mu odovzdajú svoj hlas v sobotu. Posielate hlasy tomu Šefčovičovi, ktorého sa v prezidentskej, z ktorého sa v prezidentskej kampani stal z bruselského liberála, ktorý hájil záujmy LGBTI na bruselskej pôde, veriaci konzervatívec, ktorý má vlastných Desatoro Božích prikázaní. Maroš Šefčovič sa počas kampane stretol napríklad s kňazom Mariánom Kuffom, ktorý mu vyjadril podporu. To bolo medializované. A mne sa zdá, že táto podpora bola podmienená tým, že sa Šefčovič vyhradí voči LGBT, ktorých práva v Bruseli doteraz hájil, a zastaví najväčšiu nočnú moru pána Kuffu a jemu podobných, a to je Istanbulský dohovor. Včera po celý čas, ako sme hovorili, aj dnes je tam pán Kuffa, srdečne vás pozdravujem, pán Kuffa, kývame si navzájom, vidíte, nesie sa to v priateľskom duchu. A na toto ste sa nechali zapredať vy, kolegyne a kolegovia zo Slovenskej národnej strany, pretože aj vy máte záujem o nie malú množinu voličov, ktorí volili v prvom kole prezidentských volieb pána Harabina. Pretože viete, čo na nich platí, je to odskúšané. Je to strašenie gendrovou politikou, rôzne konšpirácie, ako našim deťom umožní Istanbulský dohovor meniť si ľubovoľne pohlavie. Šírenie hoaxov, ako to urobil včera napríklad pán Zelník, pán poslanec Národnej rady a predseda výboru pre zdravotníctvo, lekár, ktorý vo faktickej povedal, že vo Veľkej Británii stúpol počet detí transgender o 1 000 %. A faktom je, že dával to do súvislosti s Istanbulským dohovorom, s čím Istanbulský dohovor nemá absolútne nič spoločné. Hoaxy šíria predkladatelia už v odôvodnení, že Istanbulský dohovor je v rozpore s našou ústavou, pretože ohrozuje nejakým spôsobom tradičnú rodinu, manželstvo, ktoré je definované v Ústave Slovenskej republiky a ktoré pozostáva zo ženy a z muža. Toto Istanbulský dohovor nijako neovplyvňuje, nijako nerieši pohlavie ako biologickú kategóriu, nijakým spôsobom. Vy neviete rozlišovať medzi rodom a pohlavím. Toto je čisté účelové klamstvo a návrhy, kde sa navrhovateľ dopúšťa preukázateľne klamstva a manipulácie už v dôvodovej správe, by sme mali v zákonodarnom zbore, ktorý je zodpovedný, by sme ich mali odmietnuť, a to hneď na začiatku. A ďalej sa nimi ani nezaoberať. Namiesto toto diskutujeme o tom už druhý deň a opakovane tu dochádza k dezinterpretáciám Istanbulského dohovoru, ktorý nie je ničím iným, iba účinným legislatívnym rámcom na elimináciu násilia páchaného na ženách ako rodovo podmienenom násilí. Ja neviem, mne, mne by prišlo naozaj ako predkladateľovi asi dosť trápne, keby som predkladala návrh, návrh zákona, návrh uznesenia a niekto sa ma opýta na odôvodnenie toho, čo ja píšem v dôvodovej správe, alebo teda v odôvodnení a ja by som nebola schopná na to zareagovať. Vy ste neboli schopní na to zareagovať. Nie, ani váš pán predseda poslaneckého klubu dnes v tej faktickej poznámke, čo predviedol, to určite nebola reakcia na tie otázky, ktoré včera a dnes opakovane odznievali v diskusiách napríklad od pána poslanca Dostála, od pána poslanca Poliačika, ale aj od ďalších. Istanbulský dohovor rieši celkové zlepšenie postavenia žien v spoločnosti. Odmietnutie nerovnoprávneho postavenia žien vo vzťahu k mužom. Istanbulský dohovor rieši len rod, jeho definíciu, a to len a výlučne pre účely Istanbulského dohovoru. Hovorí o tom, že násilie na ženách je rodovo podmienené násilie, lebo ženy v našej spoločnosti, ako aj v spoločnosti iných členských štátov Rady Európy sú považované za menejcenné, čoho dôkazom sú napríklad aj verejné vyjadrenia vášho predsedu, predsedu Slovenskej národnej strany a predsedu parlamentu. A my sa musíme pripojiť ku krajinách, ktoré ho ratifikovali, aby všade vo všetkých členských krajinách Rady Európy mali ženy rovnaké postavenie a tí, ktorí ich neustále ponižujú a týrajú, či už psychicky, alebo fyzicky, aby týchto ľudí stihol v každej členskej krajine rovnaký trest, rovnaké spoločenské odmietnutie. A nehovorte mi, že toto prijmeme bez ohľadu na Istanbulský dohovor, pretože predkladatelia uznesenia zo SNS pre lepšie postavenie žien a pre elimináciu násilia na ženách neurobili celkom nič za celé tie roky, čo tu sedíte. Čo konkrétne ste urobili, keď teraz tvrdíte, že aj bez prijatia Istanbulského dohovoru sa to zrazu premietne všetko do našej legislatívy? Čo ste v tom doteraz urobili?! Naopak, poslanci sú ticho, keď ich predseda uráža ženy a dáva najavo, že ich považuje za šváby, za Cigánky, ktoré si naňho jednoducho nebudú vyskakovať. Všetci ste ticho. Nepočula som od vás jedno jediné vyjadrenie, ktoré by potrelo to, o čom verejne hovoril váš predseda v televízii. Dámy zo SNS, zastali ste sa? Povedali ste, že nie, toto je cez rámec a je to nesprávne? Povedali ste niečo? Keď teraz tvrdíte, že Slovenská republika je aj bez Istanbulského dohovoru pripravená chrániť záujmy a postavenie žien v spoločnosti voči mocným, nielen voči fyzicky mocným, ako muži vo všeobecnosti sú, ale aj voči fyzicky mocným, ktorí ešte aj majú postavenie druhého najvyššieho ústavného činiteľa v tejto krajine. Prišla niektorá z vás za mnou napríklad a povedať mi, že som s vami? Považujem to za cez čiaru? Nemuseli ste verejne. Na Slovensku nielenže ženy zarábajú menej ako muži, ale na ich rod sa viažu rôzne stereotypy. Žena má dobre vyzerať, má dobre variť a hovoriť len vtedy, keď im to muž dovolí. Žena sa má starať o deti a o domácnosť. Toto všetko deformuje spoločnosť natoľko, že ísť do práce a budovať si kariéru popri deťoch sa stáva nie slobodnou voľbou, lebo dôsledkom je to, že takáto žena je lynčovaná spoločnosťou. Sama som si tým prešla, keď som nastúpila po pôrode do práce, aby som vášmu predsedovi dokázala, že si dokážem zastať svoju funkciu, do ktorej ma tento parlament zvolil. Viete, aké to bolo obdobie? Pol roka mi písali ženy, muži, že na mňa treba rakovinu, želali mi rakovinu, želali rakovinu mojim deťom. Posielali na mňa sociálku, pretože nemôžem byť dobrá matka, keď som si dovolila pracovať. Smiali sa môjmu mužovi, že je zženštilý, pretože išiel na materskú sa starať o naše spoločné dieťa tak, aby ja som bola schopná zastávať túto funkciu. Čo je toto za spoločnosť?! Ako to môžte podporovať? Ako môžte tvrdiť, že Istanbulský dohovor nie, lebo my si to tu všetko sami upraceme? Ako si to upraceme? Tak, že budete prehlbovať tieto stereotypy? Že sa neozvete, keď muž v postavení uráža iné ženy? A nie je to len o mne. Urážal aj pani poslankyňu Blahovú. Toto, čo sa deje v našej spoločnosti, je rodovo podmienený fenomén a je našou povinnosťou ako zákonodarcov a verejných činiteľov, aby sme sa pričinili o to, aby z našej spoločnosti vymizol, pretože tým berieme ženám možnosť slobodne sa rozhodnúť. Na to sa iba hráme, na to sa iba hráme, lebo to máme iba napísané v legislatíve. V momente, keď si žena vyberie tú možnosť akože slobodne, tak je lynčovaná väčšinovou spoločnosťou, ktorá je v zovretí predsudkov, ktoré vy budujete. Toto je diskriminácia, rodovo podmienená diskriminácia, lebo otvára dvere rodovo podmienenému násiliu na ženách, o ktorom v prvom rade hovorí Istanbulský dohovor. Chcem preto vyzvať najmä opozičných poslancov, našich kolegov, aby sa nepridávali k tomuto populistickému šialenstvu Slovenskej národnej strany, SMER-u, ale aj ĽSNS, pochopiteľne, pretože tu nejde o ochranu spoločnosti, ale len o bohapustý politický kalkul, ktorým konzervatívnych poslancov chcú pritlačiť k múru. Chcem vás poprosiť, aby ste sa nedali týmto vydierať a aby ste nepodporili ich iniciatívu. Ďakujem.